**Αθήνα: 30.10.2014**

 **Αρ. Πρωτ.: 4324**

 Πληροφορίες: Δ. Λογαράς

**ΠΡΟΣ:**

* **κ**. **Γ. Χατζημάρκο,**

 **Περιφερειάρχη Νοτίου Αιγαίου**

**ΚΟΙΝ:**

* **Γραφείο Υφυπουργού Ανάπτυξης & Ανταγωνιστικότητας κου Οδ. Κωνσταντινόπουλου**
* **Γραφείο Γενικού Γραμματέα Επενδύσεων (ΕΣΠΑ)**
* κ. Ι. Φίρμπα, Προϊστάμενο Ειδικής Υπηρεσίας Στρατηγικής, Σχεδιασμού & Αξιολόγησης Αναπτυξιακών Προγραμμάτων (ΕΥΣΣΑΑΠ)
* **κ. A. Βουτσίνο, Προϊστάμενο ΕΔΑ Περιφέρειας Νοτίου Αιγαίου**
* κ. Δ. Ιακωβίδη, Αναπληρωτή Προϊστάμενο της ΕΥΣΣΑΑΠ, Προϊστάμενο της Μονάδας Β, συντονιστή της *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*
* Μέλη *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*

**ΘΕΜΑ:** «**Προτάσεις Ε.Σ.Α.μεΑ. επί του υποβληθέντος στην Ευρωπαϊκή Επιτροπή κειμένου του Περιφερειακού Επιχειρησιακού Προγράμματος ‘Νότιο Αιγαίο 2014 - 2020’***»*

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013, μέλος της Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014 -2020 βάσει της υπ’ αριθ. 14125/ΕΥΣΣΑΑΠ 989/ 24.03.2014 Απόφασης του Υπουργού Ανάπτυξης και Ανταγωνιστικότητας, διαθέτουσα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων *«Δια Βίου Μάθησης»* - **με το παρόν σας αποστέλλει τις προτάσεις της επί του κειμένου του Περιφερειακού Επιχειρησιακού Προγράμματος (ΠΕΠ) ‘Νότιο Αιγαίο 2014 - 2020’,** το οποίο αναρτήθηκε στο διαδίκτυο μετά την υποβολή του (στις 17 Ιουλίου 2014) στην Ε.Ε**.**

**Η Ε.Σ.Α.μεΑ. λαμβάνοντας υπόψη ότι στη νέα προγραμματική περίοδο:**

* τόσο ο Κανονισμός ΕΕ 1303/2013 περί καθορισμού κοινών διατάξεων για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) όσο και οι επιμέρους Κανονισμοί των Ευρωπαϊκών Ταμείων, ενισχύουν τις απαιτήσεις τους αναφορικά με τα άτομα με αναπηρία και την προσβασιμότητα σε σχέση με την προηγούμενη προγραμματική περίοδο (*βλ. άρθρο 7 και γενικές εκ των προτέρων αιρεσιμότητες 1 και 3 του Κανονισμού 1303/2013*), δεδομένης της προηγηθείσας υπογραφής της Σύμβασης των Ηνωμένων Εθνών για τα δικαιώματα των ατόμων με αναπηρία από την Ευρωπαϊκή Ένωση (Η Σύμβαση και το συνοδευτικό αυτήν Προαιρετικό Πρωτόκολλο επικυρώθηκαν, ως γνωστόν, και από την ελληνική Βουλή και δια του ν. 4074/2012 - Αρ. ΦΕΚ 88 Α΄ - αποτελούν πλέον και εθνική νομοθεσία),
* ενδυναμώνεται η σημασία της εταιρικής σχέσης με κοινωνικούς εταίρους, μη κυβερνητικές οργανώσεις και φορείς - όπως η Ε.Σ.Α.μεΑ. - που είναι υπεύθυνοι για την προώθηση της κοινωνικής ένταξης και την καταπολέμηση των διακρίσεων *(βλ. άρθρα 5 και 26 Κανονισμού 1303/2013*), καθώς και η υποχρέωση ενίσχυσης αυτών των εταίρων *(βλ. άρθρο 6 Κανονισμού 1304/2013),*
* οι νέοι Κανονισμοί των ΕΔΕΤ περιλαμβάνουν την υποχρέωση οριζόντιας εφαρμογής των αρχών της μη διάκρισης λόγω αναπηρίας και της προσβασιμότητας στα άτομα με αναπηρία, με ρητές αναφορές σε αυτά, και μάλιστα στο πλαίσιο όλων των επενδυτικών προτεραιοτήτων των Προγραμμάτων, είτε απευθύνονται στο γενικό πληθυσμό είτε αφορούν σε στοχευμένες παρεμβάσεις (*βλ. άρθρο 7 Κανονισμού ΕΕ 1303/2013, άρθρο 8 Κανονισμού ΕΕ 1304/2013, σημεία 5 και 15, άρθρα 3 και 5 του Κανονισμού ΕΕ 1301/2013 κ.λπ.*),
* η οριζόντια ενσωμάτωση των αρχών της μη διάκρισης λόγω αναπηρίας και της προσβασιμότητας σε δράσεις που απευθύνονται στο γενικό πληθυσμό αποτελεί και το σημείο-κλειδί που θα φέρει τη μεγάλη διαφορά προς όφελος των ατόμων με αναπηρία, αποτρέποντας τη δημιουργία νέων εμποδίων, τη φτώχεια και τον κοινωνικό αποκλεισμό τους,
* το γεγονός ότι το παρόν Επιχειρησιακό Πρόγραμμα έχει ήδη συμπεριλάβει σε μεγάλο βαθμό δράσεις που στοχεύουν στα άτομα με αναπηρία, οι οποίες από κοινού με την οριζόντια διάχυση της διάστασης της αναπηρίας και τη διασφάλιση της προσβασιμότητας σε όλους τους άξονες προτεραιότητας του Προγράμματος –όπως επιτάσσουν οι Ευρωπαϊκοί Κανονισμοί- θα επηρεάσει θετικά την κατάσταση των πολιτών με αναπηρία της Περιφέρειας

 **προτείνει συμπληρωματικά τα ακόλουθα:**

**1)** Έχουμε ήδη αναφερθεί σε προηγούμενες επιστολές μας **στην ανάγκη διακεκριμένης αναφοράς στα άτομα με αναπηρία,** κατά τα πρότυπα των νέων Κανονισμών των Ευρωπαϊκών Ταμείων, όποτε κατά την αναφορά του όρου *«ευπαθείς ή μειονεκτούσες ομάδες πληθυσμού»* γίνεται ανάλυση/εξειδίκευση του όρου μέσω της χρήσης παρένθεσης ή ιδιαίτερης παραπομπής σε ομάδες πληθυσμού*.* Στο κείμενο του παρόντος ΠΕΠ έχει επίσης παρατηρηθεί η χρήση του όρου *«άτομα με ειδικές ανάγκες»,* ο οποίος πλέον πρέπει να αντικατασταθεί από τον όρο *«άτομα με αναπηρία»* ο οποίος αναφέρεται τόσο στο Σύνταγμα (άρθρο 21, παρ.6) όσο και στην Σύμβαση των ΗΕ για τα δικαιώματα των ατόμων με αναπηρία (ν.4074/2012).

**2)** Κατά τη μελέτη του υποβληθέντος στην Ε.Ε. ΠΕΠ, παρατηρήθηκε η χρήση τυποποιημένου εδαφίου σχετικά με τις κατευθυντήριες αρχές επιλογής πράξεων κάθε επενδυτικής προτεραιότητας, το οποίο περιέχει μεν αναφορά στην μη διάκριση εν γένει και την ισότητα των φύλων αλλά όχι στην προσβασιμότητα των ατόμων με αναπηρία, σε αντίθεση με τις προβλέψεις του άρθρου 7 του Κανονισμού 1303/2013 όπου υπάρχει διακριτή αναφορά στην αρχή αυτή. Με δεδομένη λοιπόν την υποχρέωση διασφάλισης της προσβασιμότητας στα άτομα με αναπηρία, **η Ε.Σ.Α.μεΑ. θεωρεί ότι είναι αναγκαία η παρακάτω τροποποίηση του σχετικού τυποποιημένου εδαφίου** (*βλ. κείμενο εντός πλαισίου με χαρακτήρες bold*) **στην παράγραφο ‘*Κατευθυντήριες αρχές για την επιλογή πράξεων*’**, που συνοδεύει την ανάλυση κάθε Επενδυτικής Προτεραιότητας ώστε να διασφαλίζεται ότι **πάντα θα περιλαμβάνεται και η προσβασιμότητα στα άτομα με αναπηρία μεταξύ των κατευθυντήριων αρχών επιλογής πράξεων όπως προβλέπεται από τον Κανονισμό 1303/2013.** Εξάλλου όπως είναι γνωστό, η αναφερόμενη στο τυποποιημένο κείμενο ‘*ισοτιμία στις επιλογές*’ προκειμένου για τα άτομα με αναπηρία διασφαλίζεται μονοσήμαντα από την εξασφάλιση της προσβασιμότητας υποδομών και υπηρεσιών.

 *[…]Οι βασικές αρχές που θα διέπουν τη διαμόρφωση της μεθοδολογίας και των κριτηρίων για την αξιολόγηση και επιλογή των πράξεων είναι η αξιολόγηση ως προς τη σκοπιμότητα, αποδοτικότητα και αποτελεσματικότητά τους προκειμένου να διασφαλίζεται η μέγιστη δυνατή συμβολή τους στην επίτευξη των Ειδικών Στόχων και των αποτελεσμάτων που προβλέπονται για κάθε αντίστοιχη επενδυτική προτεραιότητα των αξόνων προτεραιότητας του προγράμματος. Η μεθοδολογία και τα κριτήρια θα είναι επίσης συνεπή με τις κατευθυντήριες αρχές που προβλέπονται από τους Κανονισμούς και αφορούν στην προώθηση της ισότητας μεταξύ ανδρών και γυναικών και της μη διάκρισης* ***και της προσβασιμότητας στα άτομα με αναπηρία****, καθώς επίσης και με τις αρχές της διατηρήσιμης ανάπτυξης (άρθρα 7 και 8 του Καν. 1303/2013). Ιδιαίτερη έμφαση θα δοθεί στη διατύπωση των κριτηρίων με τρόπο που θα διασφαλίζει τη διαφάνεια, την αντικειμενικότητα και την ισοτιμία στις επιλογές, ενώ αυξημένη βαρύτητα θα δίδεται σε πράξεις που αναδεικνύουν συνέργειες και συμπληρωματικότητες με άλλες πράξεις, Ταμεία και Ε.Π.[…]*

**3)** Στην ενότητα **11 *‘Οριζόντιες Αρχές*’, παρ.** **11.2 ‘*Ισότητα ευκαιριών και κατάργηση των διακρίσεων’*** των Περιφερειακών Επιχειρησιακών Προγραμμάτων, η Ε.Σ.Α.μεΑ. είχε προτείνει τη συμπερίληψη τυπικού κειμένου, το οποίο όμως όπως φάνηκε από τα κείμενα των Επιχειρησιακών Προγραμμάτων που υποβλήθηκαν στην Ε.Ε. δεν ελήφθη υπόψη. Ως εκ τούτου, **θεωρούμε αναγκαία κατ’ ελάχιστον τη συμπλήρωση του κειμένου ως εξής** *(βλ. κείμενο εντός πλαισίου με χαρακτήρες bold):*

*Η Περιφέρεια Νοτίου Αιγαίου έχει ενσωματώσει κατά το σχεδιασμό του προγράμματος την προώθηση των ίσων ευκαιριών και την πρόληψη κάθε διάκρισης λόγω φύλου, φυλής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού λαμβάνοντας υπόψη τις ανάγκες των διαφόρων ομάδων-στόχων που κινδυνεύουν από διακρίσεις και, ιδίως, τις απαιτήσεις για να εξασφαλιστεί η δυνατότητα πρόσβασης ατόμων με αναπηρίες.*

*Ειδικότερα, διασφαλίζεται στο πλαίσιο του Προγράμματος:*

*• Η ισότιμη πρόσβαση στην αγορά εργασίας*

*• Η ισότιμη πρόσβαση στην εκπαίδευση, στην κατάρτιση και τη δια βίου μάθηση*

*• Η προώθηση της κοινωνικής ένταξης και καταπολέμηση της φτώχειας*

*• Η καταπολέμηση των διακρίσεων λόγω, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.*

*Κατά τη διάρκεια σχεδιασμού και εφαρμογής του προγράμματος προβλέπεται επίσης η ανάληψη πρόσθετων πρωτοβουλιών για:*

*• Την ενεργό συμμετοχή - δημόσια διαβούλευση, περιφερειακές και τομεακές αναπτυξιακές ημερίδες, εθνικά συνέδρια- στη διαδικασία σχεδιασμού αρμόδιων δημόσιων φορέων.*

*• Την ισόρροπη, κατά το δυνατόν, συμμετοχή ανδρών και γυναικών στην επιτροπή παρακολούθησης του ΕΠ και την εκπροσώπηση σε αυτή δημόσιων αρχών που είναι αρμόδιες για θέματα ισότητας, καθώς και κοινωνικών οργανώσεων ειδικών πληθυσμιακών ομάδων.*

*• Τη λήψη κατάλληλων μέτρων για τη δημοσιοποίηση του προγράμματος και των ειδικότερων δράσεων που περιλαμβάνονται σε αυτό, ώστε να διασφαλίζεται η κατά το δυνατό ευρύτερη δυνατότητα πρόσβασης στην κοινοτική συγχρηματοδότηση.*

*• Την παρακολούθηση και τη σχετική ενημέρωση της επιτροπής παρακολούθησης του ΕΠ και της Ευρωπαϊκής Επιτροπής, μέσω της ετήσιας έκθεσης, όσον αφορά τα μέτρα που έχουν ληφθεί σε σχέση με την παροχή ίσων ευκαιριών στο πλαίσιο του ΕΠ, την αποτελεσματικότητα τους και τις διορθωτικές παρεμβάσεις που απαιτούνται ώστε να διασφαλίζεται η αρχή της μη διάκρισης* ***και η προσβασιμότητα στα άτομα με αναπηρία σύμφωνα με το άρθρο 9 της Σύμβασης των Ηνωμένων Εθνών για τα δικαιώματα των ατόμων με αναπηρία και το ευρωπαϊκό και εθνικό θεσμικό πλαίσιο (π.χ. Κανονισμοί για τα δικαιώματα των επιβατών, Οδηγία ΕΕ 2014/24, νέος Οικοδομικός Κανονισμός κ.λπ).****.*

*• Τη χρήση εξειδικευμένων κριτηρίων για την τήρηση της αρχής της ισότητας μεταξύ ανδρών και γυναικών και της μη διάκρισης, καθώς και για την ενίσχυση της προσβασιμότητας* ***στα άτομα με αναπηρία****, κατά τη διαδικασία επιλογής, υλοποίησης και αξιολόγησης πράξεων για συγχρηματοδότηση (όπου είναι εφικτό).*

*Στο Πρόγραμμα έχουν ενταχθεί επενδυτικές προτεραιότητες και δράσεις που αφορούν στην ενεργό ένταξη, με σκοπό, μεταξύ άλλων, την προώθηση της ισότητας των ευκαιριών και της ενεργού συμμετοχής και της βελτίωσης της απασχολησιμότητας, στην κοινωνικοοικονομική ενσωμάτωση περιθωριοποιημένων κοινοτήτων, όπως οι Ρομ καθώς και στην καταπολέμηση κάθε μορφής διακρίσεων και προώθηση της ισότητας των ευκαιριών.*

*Η συνολική δαπάνη αυτών των προτεραιοτήτων ανέρχεται σε 6.5 εκατ. Ευρώ και αντιστοιχεί στο 4,1% του συνόλου των δεσμεύσεων του προγράμματος. Επιπρόσθετα, σημαντική στήριξη στην προσπάθεια καταπολέμησης των διακρίσεων πραγματοποιείται και μέσω άλλων δράσεων του προγράμματος που απευθύνονται στο σύνολο της τοπικής κοινωνίας.*

**4)** Δεδομένων των ιδιαίτερων προβλημάτων που αντιμετωπίζουν οι γυναίκες που υφίστανται πολλαπλή διάκριση λόγω του συνδυασμού του φύλου με κάποια άλλη αιτία διάκρισης (π.χ. αναπηρία, εθνοτική καταγωγή κ.λπ.), αλλά και οι γυναίκες που είναι μητέρες/κηδεμόνες παιδιών με αναπηρία, οι οποίες υφίστανται διάκριση εξαιτίας της αναπηρίας του παιδιού τους, **στην ενότητα 11 *‘Οριζόντιες Αρχές*’, παρ 11.3 *‘Ισότητα μεταξύ ανδρών και γυναικών’* το γ΄ εδάφιο** **θα πρέπει να συμπληρωθεί ως παρακάτω** *(βλ. κείμενο εντός πλαισίου με χαρακτήρες bold):*

*Η Περιφέρεια Νοτίου Αιγαίου έχει πλήρως ενσωματώσει στο σχεδιασμό του Προγράμματος την αρχή της προώθησης της ισότητας μεταξύ ανδρών και γυναικών και λαμβάνει μέριμνα για τη τήρηση της και κατά τα στάδια της υλοποίησης, της παρακολούθησης και της αξιολόγησης του Προγράμματος.* ***Παράλληλα θα λαμβάνεται ιδιαίτερη μέριμνα για όσες εκ των γυναικών αντιμετωπίζουν πολλαπλές διακρίσεις π.χ. γυναίκες με αναπηρία ή/και χρόνιες παθήσεις, γυναίκες-γονείς ατόμων με αναπηρία, γυναίκες μετανάστριες, γυναίκες ΡΟΜ κ.λπ.***

*Η σημερινή κατάσταση στην αγορά εργασίας της Περιφέρειας αναδεικνύει τις δυσκολίες ισότιμης ένταξης των γυναικών στην οικονομική και κοινωνική πραγματικότητα. Στις γυναίκες απασχολούμενες της Περιφέρειας καταγράφεται σημαντικά μικρότερο ποσοστό απασχόλησης έναντι των ανδρών (45,5% έναντι 76,1% για τους άνδρες) ενώ η ανεργία των γυναικών είναι σημαντικά μεγαλύτερη από αυτή των ανδρών (19,7% έναντι 11,8% για τους άνδρες).[…]*

Συνεχίζοντας σε πλέον εξειδικευμένα πεδία:

**5)** Δεδομένου ότι είναι κοινά αποδεκτή η έλλειψη προσβασιμότητας στα άτομα με αναπηρία του περιφερειακού δικτύου της χώρας, γεγονός που αφ’ εαυτού γεννά διακρίσεις, επιβαρύνσεις και ενίοτε αποκλεισμό σε βάρος των ατόμων με αναπηρία, ενώ παράλληλα η Ε.Ε. αναπτύσσει πλαίσιο[[1]](#footnote-1) για την ισότιμη πρόσβαση στις μεταφορές και των ατόμων με αναπηρία, η οποία σχετίζεται μάλιστα άμεσα με τον περιορισμό της εκπομπής ρύπων αλλά και την ασφάλεια, **η Ε.Σ.Α.μεΑ. θεωρεί αναγκαία την παρακάτω προσθήκη** (*βλ. κείμενο εντός πλαισίου με χαρακτήρες bold*) **στην ενότητα Θεματικός Στόχος 7: ‘*Προώθηση των βιώσιμων μεταφορών και άρση των εμποδίων σε βασικές υποδομές δικτύων’* (σελ.13),** στο κεφάλαιο *‘1.1 Στρατηγική για τη συμβολή του επιχειρησιακού προγράμματος στη στρατηγική της Ένωσης για την έξυπνη****,*** *βιώσιμη και χωρίς αποκλεισμούς ανάπτυξη και την επίτευξη οικονομικής****,*** *κοινωνικής και εδαφικής συνοχής’*:

*Θ.Σ.7: Προώθηση των βιώσιμων μεταφορών και άρση των εμποδίων σε βασικές υποδομές δικτύων (Key network infrastructures)*

*Ο πολυνησιωτικός χαρακτήρας της Περιφέρειας, έχει σαν συνέπεια την ύπαρξη ιδιαίτερα αυξημένων αναγκών σε λιμενικές υποδομές, τόσο για την ενίσχυση της σύνδεσης της Περιφέρειας με την υπόλοιπη χώρα και το εξωτερικό, αλλά και τις συνδέσεις των νησιών, στο εσωτερικό της Περιφέρειας. Συνολικά στην Περιφέρεια λειτουργούν 50 επιβατικά - εμπορικά λιμάνια, εκ των οποίων τα κύρια λιμάνια είναι 43, με την επιβατική τους κίνηση να αντιπροσωπεύει πλέον του 20% της συνολικής επιβατικής κίνησης της Χώρας.*

*Σύμφωνα με την ΚΥΑ 8315.2/02/07/2.2.2007 (ΦΕΚ 202/Β΄/16.2.2007) «Κατάταξη λιμένων», στην Περιφέρεια Νοτίου Αιγαίου εντοπίζονται:*

*• 2 Λιμένες Διεθνούς Ενδιαφέροντος (Μυκόνου, Ρόδου)*

*• 3 από τους 16 Λιμένες Εθνικής Σημασίας της χώρας (Κω, Πάρου, Σύρου)*

*• 3 από τους 25 Λιμένες Μείζονος Ενδιαφέροντος της χώρας (Νάξου, Πάτμου, Τήνου)*

*Επίσης, οι λιμένες Ρόδου, Σαντορίνης, Μυκόνου, Νάξου, Πάρου και Σύρου εντάσσονται στο εκτεταμένο δίκτυο (comprehensive network) των Διευρωπαϊκών Δικτύων Μεταφορών.*

*Προτεραιότητα για τη νέα προγραμματική περίοδο είναι η βελτίωση υφιστάμενων λιμανιών (ΔΕΔ-Μ και δευτερεύοντος λιμενικού δικτύου), με στόχο την άρση της απομόνωσης και την ενίσχυση των οικονομικών δραστηριοτήτων των νησιών, μιας και τα λιμάνια αποτελούν την κύρια πύλη εισόδου κάθε νησιού. Σχετικά με το οδικό δίκτυο των νησιών εντοπίζονται περιορισμένες ανάγκες διασύνδεσης των πυλών εισόδου- εξόδου με τα σημαντικά κέντρα και τους προβεβλημένους χώρους των νησιών.* ***Παράλληλα θα επιδιωχθεί και η συμμόρφωση με τις απαιτήσεις των νέων ευρωπαϊκών κανονισμών για τα δικαιώματα των επιβατών, συμπεριλαμβανομένων των επιβατών με αναπηρία.***

Κατ’ αντιστοιχία δε **οι Επενδυτικές Προτεραιότητες** 7.α: ‘*Στήριξη ενός πολυτροπικού ενιαίου ευρωπαϊκού χώρου μεταφορών μέσω επενδύσεων στο δίκτυο ΔΕΔ-Μ*’ και 7.β: ‘*Ενίσχυση περιφερειακής κινητικότητας μέσω της σύνδεσης δευτερευόντων και τριτευόντων κόμβων στις υποδομές ΔΕΔ-Μ’*, συμπεριλαμβανομένων των πολυτροπικών Κόμβων, **θα πρέπει να συμπεριλάβουν σχετική αναφορά στους προαναφερόμενους Κανονισμούς ΕΚ και στην ανάγκη βελτίωσης της προσβασιμότητας στα άτομα με αναπηρία του μεταφορικού δικτύου**. Επίσης, πέραν των αναφερόμενων στην παράγραφο 2 της παρούσας επιστολής, **στην αντίστοιχη παράγραφο ‘*Κατευθυντήριες αρχές για την επιλογή πράξεων*’ που αφορά στις προαναφερόμενες Επενδυτικές Προτεραιότητες** θα πρέπει μεταξύ των αρχών **να περιληφθεί και η συμβατότητα με τους Ευρωπαϊκούς Κανονισμούς για τα δικαιώματα των επιβατών αναφορικά με την προσβασιμότητα υποδομών και υπηρεσιών.**

Ιδιαίτερα επισημαίνουμε επίσης στο σημείο αυτό, την τεκμηριωμένη πλέον από μελέτες αλλά και τη διεθνή εμπειρία, στενότατη σχέση της προσβασιμότητας με την οδική ασφάλεια.

**6)** Όπως είναι γνωστό, τα άτομα με αναπηρία ως ανήκοντα διαχρονικά στις χαμηλότερες οικονομικές τάξεις πλήττονται ιδιαίτερα βάναυσα από την οικονομική κρίση, γεγονός που επιβαρύνει ιδιαίτερα η νησιωτικότητα της συγκεκριμένης Περιφέρειας. Στο παρόν ΕΠ στην ενότητα 5.1 - *‘Γεωγραφικές περιοχές που πλήττονται περισσότερο από τη φτώχεια****/****ομάδες****-****στόχοι που κινδυνεύουν περισσότερο από διακρίσεις ή κοινωνικό αποκλεισμό’*, θίγονται μεν τα προβλήματα που αντιμετωπίζουν εν γένει οι ευπαθείς ομάδες του πληθυσμού της περιοχής του Ν.Αιγαίου, **η Ε.Σ.Α.μεΑ. όμως θεωρεί αναγκαία τη συμπλήρωση της παραγράφουμε συγκεκριμένα αριθμητικά στοιχεία για τα άτομα με αναπηρία,** τα οποία πλέον διαθέτει η κάθε Περιφέρεια, **κατά το παράδειγμα της Περιφέρειας Αττικής** *(βλ. κείμενο σε πλαίσιο)***,** με στόχο την ανάδειξη του μεγέθους αυτής της πληθυσμιακής ομάδας, την τεκμηρίωση των συνθηκών διαβίωσης των ατόμων με αναπηρία και την ανάγκη υποστήριξής τους με σωστή αξιοποίηση των πόρων του ΕΣΠΑ :

*[…] Στην Αττική χορηγούνται 1,7 εκ συντάξεις ή το 38,5% των συντάξεων του συνόλου της Χώρας. Το ποσοστό αυτό αναδεικνύει τα δυσμενή δημογραφικά χαρακτηριστικά της Περιφέρειας, αλλά και την ανάγκη παροχής υπηρεσιών υγείας και κοινωνικής αλληλεγγύης σε αυξημένο πληθυσμό ηλικιωμένων. Από τις παραπάνω συντάξεις,* ***οι 93.383 είναι αναπηρικές (27,6% του συνόλου της Χώρας). Οι αναπηρικές συντάξεις στην Αττική ανέρχονται στο 5,5% των συνολικών στην Περιφέρεια, ενώ ο αντίστοιχη αναλογία σε εθνικό επίπεδο είναι 7,6%.***

*Ο αριθμός των δικαιούχων προνοιακών επιδομάτων (π.ε.) στη Χώρα ανέρχεται σε 162.552 (47% άνδρες και 53% γυναίκες). Από αυτούς, το 29,6% αφορά σε δικαιούχους οι οποίοι παράλληλα λαμβάνουν και συντάξεις. Ο μεγαλύτερος αριθμός των συνταξιούχων λόγω γήρατος λαμβάνει π.ε. που κυμαίνονται σε ένα εύρος 300-400 ευρώ.*

***Οι δικαιούχοι π.ε. στην Αττική ανέρχονται σε 45.631 (40% του συνόλου της Χώρας), ενώ π.ε. λαμβάνουν και 15.579 συνταξιούχοι (32% του συνόλου της Χώρας). Το μέσο ύψος των π.ε. της πρώτης κατηγορίας στην Αττική είναι 359 €, έναντι 324 ευρώ περίπου σε εθνικό μ.ο. Στην ηλικιακή διάρθρωση των δικαιούχων π.ε. σημαντικό ποσοστό είναι ηλικίας έως και 25 ετών (29,6%)****[…].*

**7)** Είναι πλέον κοινά αποδεκτή, σε ευρωπαϊκό αλλά και εθνικό επίπεδο, η άμεση σχέση της αναπηρίας και της προσβασιμότητας με τομείς πέραν των παραδοσιακά γνωστών όπως π.χ. μεταφορές, ανάπτυξη ανθρώπινου δυναμικού, κοινωνική ένταξη και καταπολέμηση της φτώχειας, υγεία, εκπαίδευση κ.λπ. Τη σχέση αυτή τονίζει τόσο η Σύμβαση των Ηνωμένων Εθνών για τα δικαιώματα των ατόμων με αναπηρία όσο και το νεώτερο θεσμικό πλαίσιο σε ευρωπαϊκό επίπεδο (Κανονισμοί για τα δικαιώματα των επιβατών, Οδηγία 2014/24 για τις δημόσιες συμβάσεις που αναφέρει ότι ‘*Κατά την εφαρμογή της παρούσας οδηγίας θα πρέπει να λαμβάνεται υπόψη η Σύμβαση των Ηνωμένων Εθνών για τα δικαιώματα των ατόμων με αναπηρία ( 6 ), ιδίως όσον αφορά την επιλογή μέσων επικοινωνίας, τεχνικών προδιαγραφών, κριτηρίων ανάθεσης και όρων εκτελέσεων των συμβάσεων’,* κ.λπ.) αλλά και η εθνική νομοθεσία (Νέος Οικοδομικός Κανονισμός, Απόφαση ΥΔΜΗΔ ΥΑΠ/Φ.40.4/1/989/ΦΕΚ 1301Β’ - Κύρωση Πλαισίου Παροχής Υπηρεσιών Ηλεκτρονικής Διακυβέρνησης κ.λπ.).

**Για το λόγο αυτό η Ε.Σ.Α.μεΑ. θεωρεί ότι στον αντίστοιχο Πίνακα 24, ενότητα 9.1 θα πρέπει στη *στήλη ‘Άξονες προτεραιότητας για τους οποίους ισχύουν οι όροι’* να υπάρξει αναφορά στην αιρεσιμότητα 3 –‘Αναπηρία’ και να περιληφθούν, ως σχετιζόμενοι με την αιρεσιμότητα αυτή, όλοι οι Θεματικοί Στόχοι-Επενδυτικές Προτεραιότητες του παρόντος ΕΠ και όχι μόνο οι ΑΠ 3,4 και 5.**

**8)** Τέλος, **η Ε.Σ.Α.μεΑ. προτείνει τη συμπερίληψη των παρακάτω ενδεικτικών στοχευμένων δράσεων στους αντίστοιχους άξονες προτεραιότητας του ΕΠ:**

* **ΑΠ1 ‘***Ενίσχυση της ανταγωνιστικότητας και της καινοτομίας’* που περιλαμβάνει τις παρακάτω Επενδυτικές Προτεραιότητες (ΕΠ):

2.β: Ανάπτυξη προϊόντων και υπηρεσιών ΤΠΕ και του ηλεκτρονικού εμπορίου και ενίσχυση της ζήτησης για ΤΠΕ

2.γ: Ενίσχυση εφαρμογών ΤΠΕ για την ηλεκτρονική κυβέρνηση, μάθηση, ένταξη, πολιτισμό και υγεία

3.α: Προαγωγή της επιχειρηματικότητας ιδίως με διευκόλυνση αξιοποίησης νέων ιδεών, δημιουργίας νέων επιχειρήσεων και θερμοκοιτίδων

3.γ: Στήριξη της δημιουργίας και της επέκτασης προηγμένων ικανοτήτων για την ανάπτυξη προϊόντων και υπηρεσιών

3.δ: Στήριξη της ικανότητας των ΜΜΕ να αναπτύσσονται σε περιφερειακές, εθνικές και διεθνείς αγορές και να συμμετέχουν σε καινοτομία

**Ενδεικτικές δράσεις προς ένταξη στον ΑΠ1**

* Προσβάσιμες υπηρεσίες και εφαρμογές ηλεκτρονικής παιδείας και ηλεκτρονικού περιεχομένου προς υποστήριξη εκπαιδευόμενων με αναπηρία.
* Δράσεις βελτίωσης της προσβασιμότητας στα άτομα με αναπηρία υφιστάμενων ηλεκτρονικών εφαρμογών και ιστοσελίδων δημόσιων και ιδιωτικών επιχειρήσεων.
* Προώθηση της βελτίωσης της προσβασιμότητας ΜΜΕπ σε άτομα με αναπηρία και πιστοποίησης αυτών βάσει του Προτύπου ΕΛΟΤ 1439.
* **ΑΠ 2 ‘***Αειφορική ανάπτυξη και διαχείριση των πόρων’* που περιλαμβάνει τις παρακάτω Επενδυτικές Προτεραιότητες (ΕΠ):

4.γ: Στήριξη της ενεργειακής απόδοσης, της έξυπνης διαχείρισης και των ανανεώσιμων πηγών

ενέργειας στις δημόσιες υποδομές και στη στέγαση

4.ε: Προαγωγή στρατηγικής χαμηλών εκπομπών διοξειδίου του άνθρακα για όλους τους τύπους των περιοχών, ιδιαίτερα για αστικές περιοχές

5.β: Προαγωγή επενδύσεων για την αντιμετώπιση ειδικών κινδύνων (ανθεκτικότητα σε καταστροφές, αντιμετώπιση καταστροφών)

6.β: Έργα στον τομέα των υδάτων για την ικανοποίηση απαιτήσεων του κεκτημένου της Ένωσης και την αντιμετώπιση αναγκών των κρατών μελών

6.γ: Προαγωγή της διατήρησης, προστασίας, προαγωγής και ανάπτυξης της φυσικής και πολιτιστικής κληρονομιάς

6.δ: Προστασία και αποκατάσταση της βιοποικιλότητας και του εδάφους και προαγωγής των υπηρεσιών των οικοσυστημάτων μέσω και του δικτύου NATURA 2000 και των «πράσινων» υποδομών

6.ε: Ανάληψη δράσης για τη βελτίωση του αστικού περιβάλλοντος, για την ανάπλαση των πόλεων, αναζωογόνησης και απολύμανσης των υποβαθμισμένων περιβαλλοντικά εκτάσεων

**Ενδεικτικές δράσεις προς ένταξη στον ΑΠ2**

* Εφαρμογή εμβληματικής ολοκληρωμένης δράσης για τη δημιουργία τυπικής προσβάσιμης πόλης.
* Προώθηση δράσεων βελτίωσης της προσβασιμότητας αστικών αξόνων σε υποβαθμισμένες περιοχές ή/και σε περιοχές εμβληματικού χαρακτήρα / ειδικής δυναμικής της Περιφέρειας.
* Υποστήριξη παρεμβάσεων αποκατάστασης της προσβασιμότητας κτιρίων ανοικτών στο κοινό βάσει των απαιτήσεων του Νέου Οικοδομικού Κανονισμού.
* **ΑΠ3 ‘**Βελτίωση βασικών υποδομών*’* που περιλαμβάνει τις παρακάτω Επενδυτικές Προτεραιότητες (ΕΠ):

7.α: Στήριξη ενός πολυτροπικού ενιαίου ευρωπαϊκού χώρου μεταφορών μέσω επενδύσεων στο δίκτυο ΔΕΔ-Μ

7.β: Ενίσχυση περιφερειακής κινητικότητας μέσω της σύνδεσης δευτερευόντων και τριτευόντων κόμβων στις υποδομές ΔΕΔ-Μ, συμπεριλαμβανομένων των πολυτροπικών Κόμβων

9.α: Επενδύσεις στις υποδομές υγείας και τις κοινωνικές υποδομές που συμβάλλουν στην εθνική, περιφερειακή και τοπική ανάπτυξη

10 Επενδύσεις σε εκπαίδευση, κατάρτιση και επαγγελματική κατάρτιση για την απόκτηση δεξιοτήτων και διά βίου μάθηση με την ανάπτυξη υποδομής εκπαίδευσης και κατάρτισης

**Ενδεικτικές δράσεις προς ένταξη στον ΑΠ3**

* Προώθηση δράσεων για τη συμμόρφωση των μεταφορικών συστημάτων της Περιφέρειας στις απαιτήσεις των Ευρωπαϊκών Κανονισμών για τα δικαιώματα των επιβατών και ιδιαίτερα των επιβατών με αναπηρία, προώθηση της προσβασιμότητας στα άτομα με αναπηρία.
* **ΑΠ4** ‘Προώθηση της Κοινωνικής Ένταξης – Ανάπτυξη Ανθρώπινου Δυναμικού’*,* που περιλαμβάνει τις παρακάτω Επενδυτικές Προτεραιότητες (ΕΠ):

08.i: πρόσβαση στην απασχόληση για αναζητούντες θέση εργασίας και οικονομικά μη ενεργά άτομα, συμπεριλαμβανομένων των μακροχρόνια ανέργων και των ατόμων που έχουν αποκοπεί επί μακρόν από την αγορά εργασίας, μέσω επίσης τοπικών πρωτοβουλιών για την απασχόληση και υποστήριξη της κινητικότητας των εργαζομένων

08.iii: την αυτοαπασχόληση, την επιχειρηματικότητα και τη δημιουργία επιχειρήσεων, συμπεριλαμβανομένων καινοτόμων πολύ μικρών, μικρών και μεσαίων επιχειρήσεων

08.v: προσαρμογή των εργαζομένων, των επιχειρήσεων και των επιχειρηματιών στις αλλαγές

9.i: Ενεργός ένταξη με σκοπό, μεταξύ άλλων, την προώθηση της ισότητας των ευκαιριών και της ενεργού συμμετοχής, και της βελτίωσης της απασχολησιμότητας

9.ii: Κοινωνικοοικονομική ενσωμάτωση περιθωριοποιημένων κοινοτήτων, όπως οι Ρομ

9.iii: Καταπολέμηση κάθε μορφής διακρίσεων και προώθηση της ισότητας των ευκαιριών

9.iv: Βελτίωση της πρόσβασης σε οικονομικά προσιτές, βιώσιμες και υψηλής ποιότητας υπηρεσίες, συμπεριλαμβανομένων της υγειονομικής περίθαλψης και των κοινωνικών υπηρεσιών γενικού συμφέροντος

9.v: Προαγωγή της κοινωνικής επιχειρηματικότητας και της επαγγελματικής ένταξης σε κοινωνικές επιχειρήσεις καθώς και την προώθηση της κοινωνικής οικονομίας

9.vi: Στρατηγικές τοπικής ανάπτυξης με πρωτοβουλία τοπικών κοινοτήτων

**Ενδεικτικές δράσεις προς ένταξη στον ΑΠ4**

* Μέτρα για την ευαισθητοποίηση των ΜΜΕπ ως προς το εύρος και τις ανάγκες της αγοράς των ατόμων με αναπηρία, γ’ ηλικίας και λοιπών κατηγοριών με παρόμοιες ανάγκες.
* Εκστρατείες ενημέρωσης επιχειρηματιών για τις ικανότητες των ατόμων με αναπηρία και τα οφέλη για την επιχείρηση που απασχολεί άτομα με αναπηρία.
* Παροχή κινήτρων στους επιχειρηματίες για την απασχόληση ατόμων με αναπηρία (π.χ. επιδότηση της απασχόλησης των ατόμων με αναπηρία).
* Εφαρμογή δράσης για την προώθηση των εύλογων προσαρμογών στους χώρους εργασίας και τις ΤΠΕ που χρησιμοποιούνται.
* Εκπαίδευση, κατάρτιση, συμβουλευτική υποστήριξη εν δυνάμει επιχειρηματιών με αναπηρία
* Υποστήριξη αναπηρικών φορέων για ίδρυση και λειτουργία προστατευμένων παραγωγικών εργαστηρίων και προγραμμάτων υποστηριζόμενης απασχόλησης.
* Δημιουργία Δικτύου Ολοκληρωμένων Υπηρεσιών Υποστήριξης Οικογενειών που φροντίζουν παιδιά/άτομα με αναπηρία (όπως για π.χ. Βρεφονηπιακοί Σταθμοί, ΚΔΑΠ – ΜΕΑ, Κέντρα Διημέρευσης και Ημερήσιας Φροντίδας, ΚΗΦΗ, Στέγες Υποστηριζόμενης Διαβίωσης, Ξενώνες Βραχείας Φιλοξενίας κ.λπ.) μέσω της δημιουργίας σχετικού Γραφείου στους Δήμους.
* Προώθηση δράσης «Διαβίωση κατ’ οίκον», για επιδότηση παρεμβάσεων προσβασιμότητας σε κατοικίες ατόμων με αναπηρία με σκοπό την προώθηση της ανεξάρτητης διαβίωσης και την αποφυγή της ιδρυματοποίησης.
* Δράσεις προώθησης των γυναικών με αναπηρία στην απασχόληση μέσω δημιουργίας Κοινωνικών Συνεταιρισμών καθώς και στελέχωσης των Κοινωνικών Υπηρεσιών σε συνεργασία με τον ΟΑΕΔ (αντίστοιχα με τον 3+1).
* **ΑΠ5** ‘Ενίσχυση της περιφερειακής συνοχής**,** που περιλαμβάνει τις παρακάτω Επενδυτικές Προτεραιότητες (ΕΠ):

6.β: Έργα στον τομέα των υδάτων για την ικανοποίηση απαιτήσεων του κεκτημένου της Ένωσης και την αντιμετώπιση αναγκών των κρατών μελών

6.γ: Προαγωγή της διατήρησης, προστασίας, προαγωγής και ανάπτυξης της φυσικής και πολιτιστικής κληρονομιάς

7.β: Ενίσχυση περιφερειακής κινητικότητας μέσω της σύνδεσης δευτερευόντων και τριτευόντων κόμβων στις υποδομές ΔΕΔ-Μ, συμπεριλαμβανομένων των πολυτροπικών κόμβων

9.α: Επενδύσεις στις υποδομές υγείας και τις κοινωνικές υποδομές που συμβάλλουν στην εθνική, περιφερειακή και τοπική ανάπτυξη

10: Επενδύσεις σε εκπαίδευση, κατάρτιση και επαγγελματική κατάρτιση για την απόκτηση δεξιοτήτων και διά βίου μάθηση με την ανάπτυξη υποδομής εκπαίδευσης και κατάρτισης

**Ενδεικτικές δράσεις προς ένταξη στον ΑΠ5**

* Δημιουργία και προβολή δικτύων προσβάσιμων προορισμών (διαδρομών, υποδομών και μέσων) τουριστικού ενδιαφέροντος *(βλ. και σημείο 9 της παρούσας επιστολής).*
* Δράσεις βελτίωσης της προσβασιμότητας λιμενικών υποδομών, ανωδομών και μέσων προς ικανοποίηση απαιτήσεων Ευρωπαϊκών Κανονισμών για τα δικαιώματα των επιβατών, συμπ. των επιβατών με αναπηρία.
* Βελτίωση της προσβασιμότητας στα άτομα με αναπηρία των υποδομών και εξοπλισμών υγείας όλων των βαθμίδων.
* Βελτίωση της προσβασιμότητας στα άτομα με αναπηρία των υποδομών και εξοπλισμών εκπαίδευσης όλων των βαθμίδων.

**9)** Τέλος, επισημαίνουμε ότι ο προσβάσιμος τουρισμός, που καλύπτει τις ανάγκες των ατόμων με αναπηρία, τρίτης ηλικίας και άλλων πληθυσμιακών ομάδων με παρόμοιες ανάγκες (π.χ. οικογένειες με μικρά παιδιά), μπορεί να συνεισφέρει τα μέγιστα στη διεύρυνση της τουριστικής αγοράς, την επιμήκυνση της τουριστικής περιόδου και συνεπώς την αναβάθμιση του τουριστικού προϊόντος[[2]](#footnote-2). Ως εκ τούτου, διεθνώς πλέον θεωρείται απαραίτητο ο σχεδιασμός κάθε δράσης στον τομέα τουρισμού-πολιτισμού να ενσωματώνει την οριζόντια αρχή της προσβασιμότητας στα άτομα με αναπηρία, όπως εξάλλου επιβάλλουν και οι Κανονισμοί των Ευρωπαϊκών Ταμείων.

Στο παραπάνω πλαίσιο, το Υπουργείο Τουρισμού σε συνεργασία με την Ε.Σ.Α.μεΑ.[[3]](#footnote-3) συνιστούν, την ένταξη στο νέο ΕΣΠΑ 2014-2020 και την υλοποίηση της ολοκληρωμένης παρέμβασης «*Προσβάσιμοι Προορισμοί*» για τη δημιουργία ενός τουλάχιστον δικτύου προσβάσιμων προορισμών τουριστικού ενδιαφέροντος σε κάθε Περιφέρεια, εν προκειμένω λόγω της νησιωτικότητας της περιοχής και του τουριστικού ενδιαφέροντος που παρουσιάζει είναι προτιμότερη η δημιουργία δικτύου ανά νησί. Το δίκτυο μπορεί να περιλαμβάνει σημεία πολιτισμού (αρχαιολογικούς χώρους, μουσεία, πινακοθήκες, βιβλιοθήκες, πολιτιστικούς χώρους κ.λπ.), φυσικά αξιοθέατα (άλση, πάρκα, παραλίες, δασικές διαδρομές κ.λπ.) καθώς και επιχειρήσεις (διαμονής, εστίασης, εμπορικές κ.λπ.) προσβάσιμων σε άτομα με αναπηρία, τρίτης ηλικίας κ.λπ. Η δράση μπορεί επίσης να ενσωματώνει και δράσεις πιστοποίησης επιχειρήσεων και οργανισμών βάσει του εθνικού προτύπου ΕΛΟΤ 1439, εκπαίδευση προσωπικού κ.λπ. και ως εκ τούτου να ενταχθεί στις Ολοκληρωμένες χωρικές επενδύσεις.

**Για το λόγο αυτό, η Ε.Σ.Α.μεΑ. προτείνει την αξιοποίηση του εργαλείου των ‘Ολοκληρωμένων παρεμβάσεων τοπικού ή περιφερειακού χαρακτήρα ή των Σχεδίων Τοπικής Ανάπτυξης για τον σχεδιασμό και την υλοποίηση σχετικής δράσης στο πλαίσιο του παρόντος ΠΕΠ.**

Σε συνέχεια των παραπάνω προτάσεων, η Ε.Σ.Α.μεΑ. αναμένοντας τις δικές σας ενέργειες για τη συμπλήρωση/προσαρμογή του ΠΕΠ κατά τρόπο συμβατό με τις απαιτήσεις των νέων Κανονισμών των ΕΔΕΤ για τα άτομα με αναπηρία, θέτει στη διάθεσή σας την εξειδικευμένη τεχνογνωσία που πλέον κατά κοινή ομολογία διαθέτει.

Σας ευχαριστούμε θερμά εκ των προτέρων.

 Με εκτίμηση,

 Ο Πρόεδρος Ο Γεν. Γραμματέας

 Ι. Βαρδακαστάνης Χρ. Νάστας

1. Βλ. Κανονισμούς ΕΚ 1107/2006, 1371/2007, 1177/2010 και 181/2011. [↑](#footnote-ref-1)
2. Βλ. **ECONOMIC IMPACT AND TRAVEL PATTERNS OF ACCESSIBLE TOURISM IN EUROPE – FINAL REPORT** *Service Contract SI2.ACPROCE052481700 – European Commission, DG Enterprise and Industry* [↑](#footnote-ref-2)
3. Βλ. Δελτίο Τύπου Υπ.Τουρισμού της 28.03.2014 ‘*Πρωτόκολλο Συνεργασίας με την Εθνική Συνομοσπονδία Ατόμων με Αναπηρία’* [↑](#footnote-ref-3)